SA ryg medaljes by Wêreld-universiteitspele inTatjana Schoenmaker. Foto: Reg Caldecott. Die Wêreld-universiteitspele het tot ’n einde gekom en Suid-Afrika het 18 medaljes verower. Dit is die meeste wat die land se student-atlete nog by die Spele verower het. Die Tukkie-swemmer, Tatjana Schoenmaker, het lekker in die water baljaar en goud in die 200 m-borsslag losgeswem. Sy het vroeër in die toernooi ook die 100 m-borsslagitem gewen. Vyf van Suid-Afrika se ses goue medaljes is in die swembad verkry. Buiten die skitterende Schoenmaker, het Tayla Lovemore die 50 m- en 100 m-vlinderslagitems gewen, terwyl Zane Waddell eerste in die 50 m-rugslag klaargemaak het. Milton Kekana het vir die laaste goue medalje gesorg toe hy die 10 000 m-finaal gewen het, met Adriaan Wildschutt wat derde in dieselfde item geëindig het. Rantso Mokopane en Ashley Smith het verder amok in die 3 000 m-hindernisfinaal gemaak, toe hulle onderskeidelik tweede en derde oor die wenstreep gehardloop het. Nadat die land twee jaar gelede 44ste op die medalje-tabel geëindig het, het hulle vanjaar in Italië ’n skaflike 10de plek beklee.